
Előterjesztés
a Közgyűlés részére
Tisztelt Közgyűlés!
A Fővárosi Roma Oktatási és Kulturális Központ létrehozása érdekében a Fővárosi Önkormányzat és az Önkormányzati Minisztérium között 2009. november 12-én aláírt Támogatási Szerződés alapján a Fővárosi Önkormányzat 900.000 ezer Ft támogatásban részesült. 

Az említett Támogatási Szerződésben a Fővárosi Önkormányzat vállalta, hogy a Budapest VIII. kerület Szentkirályi utca 7. szám alatti ingatlanon, annak átalakításával a FROKK beruházást megvalósítja. A jelenleg hatályos Támogatási Szerződés szerint a feladat megvalósítási és elszámolási határideje 2014. december 31. (1. számú melléklet). 

Ahogy azt a Szerződés 17. pontjában előírt, hathavonta esedékes előrehaladási jelentésben (2. számú melléklet) a Fővárosi Önkormányzat  rendszeresen jelezte a Belügyminisztérium számára, a projekt szerződésben vállalt tartalommal való, határidőben történő megvalósítása az alábbiak miatt nem teljesíthető.

Kormányzati kezdeményezésre a FROKK beruházás 2013. évi előkészítése során javaslat érkezett a Budapest Főváros – Közép-Magyarországi Régió Multifunkcionális Nemzetiségi – Cigány Kulturális és Módszertani Oktatási – Kutató Központ megvalósítására, mely EU-s társfinanszírozásban történő kivitelezéséhez szükséges önrészt a FROKK beruházásra kapott támogatás Fővárosi Önkormányzat által történő visszafizetése képezné.

A kormányzati javaslatot az Önkormányzat is támogatta, ezért a kormányzati képviselőkkel folytatott egyeztetések során folyamatosan együttműködtünk a mielőbbi megoldás megtalálása érdekében.
A Fővárosi Önkormányzat, a Miniszterelnökség, a Nemzetgazdasági Minisztérium és a Belügyminisztérium illetékes munkatársai között 2013. június 21-én egyeztetés zajlott a Budapest Főváros – Közép-Magyarországi Régió Multifunkcionális Nemzetiségi – Cigány Kulturális és Módszertani Oktatási – Kutató Központ megvalósításának lépéseiről. 
A 2013. június 21-én tartott megbeszélésen rögzítésre kerültek a végrehajtáshoz szükséges lépések, többek között az, hogy szülessen Kormányhatározat arról, hogy a Miniszterelnökség viszi tovább a projektet, és ebből következően a Fővárosi Önkormányzat hivatalos értesítést kap a Belügyminisztériumtól a Támogatási Szerződés felmondásáról és a támogatási összeg visszafizetéséről. Az új Kormányhatározatra hivatkozva a kamatoktól a Magyar Állam eltekinthet. (Mivel a kamatoktól történő elengedésről törvényi felhatalmazás szükséges, ezért a Fővárosi Önkormányzat kéréséről is törvényben kell rendelkezni.) 
A 2013. június 21-i egyeztetést követően 2013. november 18-i keltezéssel egyeztetésre megérkezett a Fővárosi Önkormányzathoz a nemzetiségi-roma módszertani oktatási és kulturális feladatokat ellátó Multifunkcionális Nemzetiségi – Roma Oktatási és Kulturális Központ létrehozásához kapcsolódó kormány-előterjesztés tervezet, amely a korábbi egyeztetéseknek megfelelő határozati javaslatokat tartalmazta. 

Ezt követően az ügy előrehaladásával kapcsolatos kérdéseinkre szóbeli tájékoztatást kaptunk arról, hogy a Kormány továbbra is fenntartja a Multifunkcionális Nemzetiségi – Roma Oktatási és Kulturális Központ létrehozásával kapcsolatos elképzelését a Főváros számára biztosított támogatás felhasználásával.
2014. november 6-i keltezéssel megkaptuk a Belügyminisztérium levelét (3. számú melléklet) a Támogatási Szerződés azonnali hatályú felmondásáról és a 900.000 ezer támogatási összeg és annak kamatai visszafizetéséről.
A Belügyminisztérium levelében jelezte, hogy tudomással rendelkeznek arról, hogy a feladat tervezettek szerinti teljesítésének meghiúsulásában kormányzati döntések is szerepet játszottak, és az egyeztetéseken elhangzottak szerint a feladatot egy állami tulajdonú gazdasági társaság fogja megvalósítani, a szükséges forrás közvetlenül részére történő rendelkezésre bocsátását követően. Mindezekre tekintettel hajlandóság mutatkozik a Kormány részéről a támogatással kapcsolatban felszámított igénybevételi és késedelmi kamatfizetési kötelezettség elengedésére, melyről törvényi szintű szabályozás rendelkezhet. (Az igénybevételi kamat összege 776 millió Ft, késedelmi kamat fizetésére abban az esetben kerülhet sor amennyiben a Fővárosi Önkormányzat nem tesz eleget a 15 munkanapon belüli visszafizetési kötelezettségnek.)
Az előterjesztés készítésekor rendelkezésre álló információnk szerint a Magyarország 2014. évi központi költségvetéséről szóló 2013. évi CCXXX. tv. módosításáról T/804 számon benyújtott törvényjavaslat módosító indítványai között szerepel, hogy az Országgyűlés 2014. december 31. hatállyal elengedi a Budapest Főváros Önkormányzatának az állammal szemben fennálló a Magyar Köztársaság 2009. évi központi költségvetéséről szóló 2008. évi CII. tv. 1. melléklete IX. Helyi Önkormányzatok támogatásai és átengedett személyi jövedelemadója fejezet 15. pont Roma Kulturális Központ létrehozása címen kapott támogatás jogtalan igénybevételéhez kapcsolódó igénybevételi és késedelmi kamatfizetési kötelezettségét.
A 900.000 ezer Ft támogatásból 2013. december 31-ig 33.123 ezer Ft tervezési, előkészítési feladatokra elköltésre került, ezért a 900.000 ezer Ft támogatás visszafizethetősége érdekében a szükséges előirányzat fedezetét részben a „840301 önkormányzati beruházások” címen belül a „Fővárosi Roma Oktatási és Kulturális Központ” feladat maradványa (866.877 ezer Ft), részben a „918501 Állammal szemben folyamatban lévő elszámolásokra képzett céltartalék” cím tartalékok előirányzata terhére (33.123 ezer Ft) javasoljuk biztosítani.
A Támogatási Megállapodás azonnali hatályú felmondása miatt szükséges a Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 21. § (2) bekezdésében foglaltak szerint az 5946 azonosítószámú, Engedélyokirat (4. számú melléklet) illetve feladat lezárása.
A feladatra 2013. december 31-ig felhasznált kiadások összege 33.123 ezer Ft. 2014. évben a feladatra kifizetés nem történt.
A 900.000 ezer Ft támogatás és az Engedélyokiratban szereplő 872.711 ezer Ft összköltség különbségének oka, hogy a beruházás előkészítéshez kapcsolódó tervezési munkákat a Főpolgármesteri Hivatal állományában lévő tervezők látták el.  
A kapcsolódó rendeletmódosításra a jelen közgyűlési ülésen önálló napirendi pont keretében kerül sor, melyhez kapcsolódóan a költségvetési rendelet-módosítás tervezetében a jelen előterjesztésben meghozandó, költségvetést érintő döntésekkel összefüggésben az alábbi kiegészítések szükségesek:
A rendelet-tervezet 1. §-a kiegészül az alábbi, (…) bekezdéssel:

	A FROKK kialakítása feladathoz kapcsolódó támogatás visszafizetése érdekében csökkenti a „918501 Állammal szemben folyamatban lévő elszámolásokra képzett céltartalék” cím kiadási, azon belül a tartalékok előirányzatát
egyidejűleg azonos összeggel megemeli a „841101 Pénzügytechnikai feladatok” cím kiadási, azon belül a dologi kiadások előirányzatát.  
Továbbá, csökkenti a „840301 Önkormányzati beruházások” címen belül a Fővárosi Roma Oktatási és Kulturális Központ kialakítása feladat előirányzatát
(a kiadásból önkormányzati beruházások:682.580 ezer Ft, beruházási célú előzetesen felszámított Áfa 184.297 ezer Ft), egyidejűleg azonos összeggel megemeli a „841101 Pénzügytechnikai feladatok” cím kiadási, azon belül a dologi kiadások előirányzatát.
A lezárást követően a FROKK kialakítása feladat összköltsége 5.834 ezer Ft-ra módosul, melyből 2013. évi tény 5.834 eFt.

A rendelet-tervezet 2. § (1) bekezdésében szereplő, az általános tartalékra vonatkozó összeg csökken 33.123 ezer Ft-tal.
A rendelet-tervezet 2. § (2) bekezdésében szereplő, a tartalékokra vonatkozó összeg csökken 33.123 ezer Ft-tal.

Kérjük a T. Közgyűlést a következő határozati javaslatok elfogadására.
Határozati javaslat
A Fővárosi Közgyűlés úgy dönt, hogy:

Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 21. § (2) bekezdésében foglaltaknak megfelelően a „Fővárosi Roma Oktatási és Kulturális Központ kialakítása” megnevezésű, 4. számú melléklet szerinti 005946 azonosító számú, 872,711 millió Ft összköltségű engedélyokiratot illetve feladatot lezárja. 

A feladatra 2014. december 31-ig felhasznált összeg összesen 5,834 millió Ft, maradvány 866,877 millió Ft.

A „Fővárosi Roma Oktatási és Kulturális Központ kialakítása” feladat 866,877 millió Ft összegű maradványát a Belügyminisztérium részére történő visszafizetésre használja fel.

határidő:	azonnal
felelős: 	Tarlós István Főpolgármester 


Budapest Főváros Önkormányzata és a Belügyminisztérium között 2009. november 12-én létrejött Támogatási Megállapodás Belügyminisztérium általi azonnali hatályú felmondása miatt esedékessé váló 900.000 ezer Ft támogatás visszafizetése miatt csökkenti a 840301 Önkormányzati beruházások cím kiadási előirányzatán a Fővárosi Roma Oktatási és Kulturális Központ kialakítása feladatot 866.877 ezer Ft-tal (a kiadásból önkormányzati beruházások: 682.580 ezer Ft, beruházási célú előzetesen felszámított Áfa 184.297 ezer Ft), valamint a „918501 Állammal szemben folyamatban lévő elszámolásokra képzett céltartalék” cím kiadási, azon belül a tartalékok előirányzatát 33.123 ezer Ft-tal, egyidejűleg 900.000 ezer Ft összeggel megemeli a „841101 Pénzügytechnikai feladatok” cím  kiadási, azon belül a dologi kiadások  előirányzatát.  


Felhatalmazza a Főpolgármestert a Budapest Főváros Önkormányzata és a Belügyminisztérium között létrejött Támogatási Megállapodás Belügyminisztérium általi azonnali hatályú felmondása miatt esedékessé váló 900.000 ezer Ft támogatás azonnali átutalására.

határidő:	azonnal
felelős: 	Tarlós István főpolgármester

Határozathozatal módja:

Az. 1. és 3. számú határozathozatalhoz egyszerű szótöbbség, a 2. számú határozathozatalhoz minősített szótöbbség szükséges.

Budapest, 2014. november 

